
Šakių rajono savivaldybės mero 
2024 m. kovo      d. potvarkio Nr. MG-
priedas


ATSTOVAVIMO ŠAKIŲ RAJONO SAVIVALDYBEI VIEŠOSIOSE ĮSTAIGOSE TAISYKLĖS


I SKYRIUS
BENDROSIOS NUOSTATOS

	1. Atstovavimo Šakių rajono savivaldybei viešosiose įstaigose taisyklės (toliau – Taisyklės) reglamentuoja turtinių ir neturtinių teisių įgyvendinimą viešosiose įstaigose, kurių dalininkė arba savininkė yra Šakių rajono savivaldybė (toliau – Savivaldybė).
	2. Taisyklės parengtos vadovaujantis Lietuvos Respublikos viešųjų įstaigų įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos Vyriausybės 2007 m. rugsėjo 26 d. nutarimu Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“.
	3. Taisyklės sveikatos priežiūros viešosioms įstaigoms taikomos tiek, kiek neprieštarauja Lietuvos Respublikos sveikatos priežiūros įstaigų įstatymui.

II SKYRIUS
ATSTOVAVIMAS SAVIVALDYBEI, ĮGYVENDINANT DALININKO (SAVININKO) TEISES IR PAREIGAS

	4. Viešosiose įstaigose, kuriose visas įstaigos kapitalas priklauso Savivaldybei ir Savivaldybė yra jos savininkė, Savivaldybės mero potvarkiai prilygsta visuotinio dalininkų susirinkimo sprendimams ir atskiras įgaliojimas nėra išduodamas.
	5. Viešosiose įstaigose, kuriose dalis įstaigos kapitalo priklauso Savivaldybei, ir Savivaldybė yra jos dalininkė, dalininkės teises ir pareigas įgyvendina Savivaldybės meras, suteikdamas įgaliojimus fiziniams asmenims – valstybės tarnautojams ar darbuotojams, dirbantiems pagal darbo sutartis (įgaliotiniams), atstovauti Savivaldybei visuotiniame dalininkų susirinkime arba ne visuotinio dalininkų susirinkimo metu.
	6. Savivaldybės mero paskirtas už viešųjų įstaigų kuravimą atsakingas Savivaldybės administracijos skyrius ar valstybės tarnautojas (toliau – Atsakingas padalinys):
	6.1. analizuoja viešosios įstaigos veiklą, veikia Savivaldybės ir viešosios įstaigos naudai, laikydamasis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 9 straipsnyje išdėstytų principų;
	6.2. siūlo spręstinus visuotinio dalininkų susirinkimo darbotvarkės klausimus;
	6.3. rengia sprendimų pasiūlytais visuotinio dalininkų susirinkimo darbotvarkės klausimais projektus ir papildomą medžiagą;
	6.4.  teikia pasiūlymus dėl visuotinio dalininkų susirinkimo sušaukimo viešosios įstaigos įstatuose nustatyta tvarka;
[bookmark: _Hlk161919061]	6.5. siekia, kad viešosios įstaigos įstatuose būtų įtvirtinta Savivaldybės politika dėl balsavimo visuotiniame dalininkų susirinkime principo nustatymo: dalininko balsų skaičius proporcingas jo įnašo dydžiui;
	6.6. užtikrina, kad į visuotinio dalininkų susirinkimo renkamą organą būtų iškeliama tiek Savivaldybės kandidatų, kad jų skaičiaus santykis su viešosios įstaigos organo narių skaičiumi būtų ne mažesnis už Savivaldybės balsų dalį visuotiniame dalininkų susirinkime;
6.7. reikalauja, kad viešosios įstaigos, kurių dalininkė yra Savivaldybė, pateiktų Savivaldybės merui registruotu laišku pranešimą apie visuotinio dalininkų susirinkimo sušaukimą viešosios įstaigos įstatuose nustatytais terminais. Kartu su pranešimu turi būti pateikiama susirinkimo darbotvarkė ir visuotinio dalininkų susirinkimo sprendimų projektai;
	6.8. atlieka būtinus veiksmus, kad viešosios įstaigos įstatai atitiktų Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ nuostatas.
	7. Savivaldybės mero potvarkiai dėl įgaliojimų suteikimo atstovauti Savivaldybei viešosios įstaigos visuotiniame dalininkų susirinkime arba ne visuotinio dalininkų susirinkimo metu prilyginami įgaliojimui.
	8. Savivaldybės mero potvarkių projektai rengiami vadovaujantis Viešųjų įstaigų įstatymu, Vyriausybės 2007 m. rugsėjo 26 d. nutarimu   Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“, šiomis Taisyklėmis, taip pat viešosios įstaigos įstatais ir kitais dokumentais pagal visuotinio dalininkų susirinkimo darbotvarkę, susirinkimo sprendimų projektus, kitą viešosios įstaigos pateiktą medžiagą.
	9. Savivaldybės mero potvarkių projektus dėl įgaliojimų suteikimo atstovauti Savivaldybei viešosios įstaigos visuotiniame dalininkų susirinkime arba ne visuotinio dalininkų susirinkimo metu rengia Atsakingo padalinio valstybės tarnautojai.
	10. Savivaldybės mero potvarkyje dėl įgaliojimų suteikimo atstovauti Savivaldybei viešosios įstaigos visuotiniame dalininkų susirinkime nurodama: 
	10.1. įgaliotinis;
	10.2. įgaliojimo registracijos numeris ir data;
	10.3. viešosios įstaigos, kurios visuotiniame dalininkų susirinkime įgaliotinis atstovaus Savivaldybei, pavadinimas ir kodas; 
	10.4. viešosios įstaigos visuotinio dalininkų susirinkimo data;
	10.5. įgaliojimo galiojimo laikas;
	10.6. kaip įgaliotinis turi balsuoti kiekvienu visuotinio dalininkų susirinkimo darbotvarkės klausimu, taip pat dėl kitų tokią teisę turinčių asmenų pasiūlytų visuotinio dalininko susirinkimo sprendimų projektų, papildomų kandidatų į visuotinio dalininkų susirinkimo renkamų viešosios įstaigos organo narius ar audito įmonės. Prireikus įgaliojime taip pat nurodoma, kokius naujus visuotinio dalininkų susirinkimo sprendimų projektus, papildomus kandidatus į visuotinio dalininkų susirinkimo renkamo viešosios įstaigos organo narius arba audito įmonę turi siūlyti įgaliotinis susirinkimo metu ir už juos balsuoti;
	10.7. kokius veiksmus įgaliotinis gali atlikti. 
	11. Įgaliojimui įgyvendinti neturtines teises ne visuotiniame dalininkų susirinkime taikomi šių Taisyklių 10 punkto reikalavimai, išskyrus 10.4 ir 10.6 papunkčių nuostatas.
	12. Įgaliojime negali būti suteikta galimybė įgaliotiniui perįgalioti kitą asmenį atlikti veiksmus, kuriuos jis yra įgaliotas atlikti.

III SKYRIUS
KVALIFIKACINIAI REIKALAVIMAI ĮGALIOTINIUI IR KANDIDATAMS Į KOLEGIALIŲ VIEŠŲJŲ ĮSTAIGŲ ORGANŲ NARIUS

	13. Kvalifikaciniai reikalavimai, kuriuos turi atitikti įgaliotinis ir Savivaldybės mero keliami kandidatai į kolegialių viešųjų įstaigų organų, kuriuos renka visuotinis akcininkų susirinkimas, narius, yra šie:
	13.1. turėti aukštąjį išsilavinimą;
	13.2. būti susipažinusiam ir mokėti praktiniame darbe taikyti įstatymus ir kitus teisės aktus, reglamentuojančius viešųjų įstaigų veiklą;
	13.3. būti susipažinusiam su viešosios įstaigos, įstatais, viešosios įstaigos kolegialaus organo darbo reglamentu;
	13.4. žinoti savo, kaip įgaliotinio ar viešosios įstaigos kolegialaus organo nario teises, pareigas ir atsakomybę, nustatytas įstatymuose, viešosios įstaigos įstatuose ir šiose Taisyklėse.  
	14. Įgaliotiniu, kandidatu į kolegialaus organo narius negali būti: 
	14.1. asmuo, kuriam neišnykęs teistumas;
	14.2. asmuo, kuris yra viešosios įstaigos dalininkas;
	14.3. asmuo, kuris yra viešosios įstaigos dalininko (jei dalininkas yra fizinis asmuo) artimas asmuo pagal Lietuvos Respublikos viešųjų ir privačių interesų derinimo įstatymą;
	14.4. asmuo, kurio įgaliojimas atstovauti Savivaldybei per pastaruosius penkerius metus buvo panaikintas dėl netinkamo atstovavimo Savivaldybei, įgaliojimų viršijimo ar įgaliojime nustatytų funkcijų nevykdymo;
	14.5. asmuo, kuris per pastaruosius penkerius metus buvo atšauktas iš viešosios įstaigos organo narių dėl netinkamo pareigų vykdymo. 

IV SKYRIUS
ĮGALIOTINIO IR KOLEGIALIŲ VIEŠŲJŲ ĮSTAIGŲ ORGANŲ NARIŲ TEISĖS IR PAREIGOS

	15. Įgaliotinis privalo: 
	15.1. nedelsdamas pranešti Savivaldybės merui apie šių Taisyklių 14 punkte nurodytų aplinkybių buvimą ar atsiradimą;
	15.2. tinkamai vykdyti veiksmus, kuriuos atlikti jis yra įgaliotas;
	15.3. per 3 darbo dienas informuoti Savivaldybės merą apie atliktus veiksmus, kuriuos įgaliojimas jam suteikia teisę atlikti, ir apie visuotinio dalininkų susirinkimo priimtus sprendimus; 
	15.4. dalyvauti rengiant visuotinio dalininkų susirinkimo nutarimo projektą ir siūlyti jį priimti visuotiniam dalininkų susirinkimui, jeigu Savivaldybės iniciatyva yra šaukiamas neeilinis visuotinis dalininkų susirinkimas ar papildoma visuotinio dalininkų susirinkimo darbotvarkė;
	15.5. dalyvauti rengiant eilinių visuotinių dalininkų susirinkimų nutarimų projektus;
	15.6. priimti sprendimus, veikti viešosios įstaigos ir Savivaldybės naudai, laikytis įstatymų bei kitų teisės aktų ir šių taisyklių nuostatų. 

V SKYRIUS
SPRENDIMŲ PRIĖMIMAS

	16. Savivaldybės mero potvarkiu suteikiamas įgaliojimas:
	16.1. Balsuoti visuotinio dalininkų susirinkimo darbotvarkės klausimais, kurie Lietuvos Respublikos viešųjų įstaigų įstatyme, viešosios įstaigos įstatuose priskirti visuotinio dalininkų susirinkimo kompetencijai.
	16.2. Įgyvendinti Savivaldybės neturtines teises ne visuotiniame dalininkų susirinkime:
	16.2.1. susipažinti su viešosios įstaigos dokumentais ir gauti viešosios įstaigos turimą informaciją apie jos veiklą;
	16.2.2. kreiptis į teismą su ieškiniu, prašant panaikinti viešosios įstaigos visuotinio dalininkų susirinkimo ir kitų viešosios įstaigos organų sprendimus, taip pat pripažinti negaliojančiais valdymo organų sudarytus sandorius, jeigu jie prieštarauja imperatyviosioms įstatymų normoms, viešosios įstaigos įstatams arba protingumo ar sąžiningumo principams;
	16.2.3. kreiptis į teismą su ieškiniu, prašant uždrausti viešosios įstaigos valdymo organams ateityje sudaryti sandorius, prieštaraujančius viešosios įstaigos veiklos tikslams ar pažeidžiančius viešosios įstaigos valdymo organo kompetenciją;
	16.2.4. kitas įstatymuose numatytas neturtines teises.
	17. Sprendimus, kaip balsuoti procedūriniais visuotinio dalininkų susirinkimo klausimais, įgaliotinis priima savarankiškai.
	18. Įgaliotinis visuotinio dalininkų susirinkimo darbotvarkės klausimais gali balsuoti raštu, jei viešosios įstaigos įstatuose numatyta galimybė dalininkams balsuoti iš anksto.
	19. Savivaldybės merui įgyvendinant Savivaldybės, kaip viešosios įstaigos dalininkės (savininkės), teises ir pareigas viešosiose įstaigose, reikalingas išankstinis Savivaldybės tarybos sprendimas šiais klausimais: 
	19.1. dėl viešosios įstaigos steigimo;
	19.2. dėl dalyvavimo steigiant viešąsias įstaigas; 
	19.3. dėl viešosios įstaigos likvidavimo;
	19.4. dėl viešosios įstaigos likvidavimo atšaukimo, jeigu sprendimą likviduoti viešąją įstaigą buvo priėmęs visuotinis dalininkų susirinkimas;
	19.5. dėl viešosios įstaigos reorganizavimo;
	19.6. dėl viešosios įstaigos pertvarkymo;
	19.7. dėl viešosios įstaigos atskyrimo;
	20. Savivaldybės tarybai priėmus sprendimą dėl konkrečios viešosios įstaigos reorganizavimo arba pertvarkymo, sprendime nurodoma institucija, kuriai pavedama įgyvendinti Savivaldybės, kaip po viešosios įstaigos pertvarkymo veiksiančio juridinio asmens dalyvės, teises ir pareigas.

VI SKYRIUS
SAVIVALDYBEI ATSTOVAUJANČIŲ ASMENŲ ATSAKOMYBĖ

	21. Įgaliotinis, kolegialaus organo narys, priėmęs sprendimą, kurio priimti nebuvo įgaliotas, ar sprendimą, neatitinkantį įgaliojimo ir tuo padaręs žalą Savivaldybei, atsako įstatymų nustatyta tvarka.
	22. Įgaliotinis, kolegialaus organo narys, įstatymų nustatyta tvarka atsako už Savivaldybės vykdomajai institucijai pateiktą klaidingą informaciją, pagal kurią Savivaldybės vykdomoji institucija priėmė sprendimą, padariusį žalą (nuostolių) Savivaldybei ir (ar) viešajai įstaigai.

VII SKYRIUS
BAIGIAMOSIOS NUOSTATOS

	23. Taisyklės gali būti keičiamos ar naikinamos Savivaldybės mero potvarkiu.
	24. Visi Taisyklėse nereglamentuoti klausimai sprendžiami Lietuvos Respublikos teisės aktų nustatyta tvarka.
___________________________
